Gandalf

Gandalfo (en la angla originalo: Gandalf) estas unu el la ĉefrolantoj de la Tolkienaj libroj La Hobito kaj La Mastro de l' Ringoj. Li tie estas unu el kvin Istario aŭ sorĉistoj, depratempaj spiritoj senditaj de la dioj al Mez-Tero, alprenintaj la formojn de maljunaj, saĝaj, barbhavaj viroj por helpi al la liberuloj batali kontraŭ Saŭrono, la ĉef-servanto de Morgoto (Morgoth). Antaŭ sia sendiĝo, Gandalfo nomiĝis Olorino (Olórin). En Mez-Tero Gandalfo prezentiĝis kiel grizharara, grizbarba, grizvestaĵa kaj bluĉapa oldulo kun pli granda koro ol cerbo, preferanta la kuneston de politike negravaj hobitoj. Li ŝatis fumi hobitan tabakon, fari fajro-spektaklojn, aŭ simple vagadi, klinita super sia ligna bastono. Tial li ankaŭ portis la nomon Mitrandiro (Mithrandir), kiu signifas "Grizvagulo".

En La Hobito Gandalfo iniciatis la ekspedicion de Bilbo Baginzo kaj la gnomoj. En la posta libro, la unua volumo de La Mastro de l' Ringoj, li malkovris la sekreton pri la Ringo kaj irigis Frodon, mem prenante parton en la kunularo ĝis la Ponto de Ĥazad-Dumo (Khazad-dûm), kie li fatale pereis abismen batalanta balrogon. Tamen, en la sekva volumo, Gandalfo revenas elinfere, venkinte la morton, kaj ŝanĝiĝinta de "Gandalf la Griza" al "Gandalf la Blanka" - kun tutblankaj vestaĵoj kaj hararo. Ekde tiam lia potenco kreskas, igante lin konkeranto de la ĉefsorĉisto Sarumano kaj la ĉefa kontraŭulo al Saŭrono.

Lia favorata ĉevalo dum la okazintaĵoj de La Mastro de la Ringoj estis Ombrofakso (Shadowfax).

La nomo estas moderna versio de Gandalfr, gnomo menciita en la antikva poemego islanda Voluspá, kaj trafe signifanta "baston-elfon".

Gandalfo, en la 20-a jarcento, post la populariĝo de Tolkien, fariĝis la nomo de plej diversaj aferoj, kiel katamaranoj, komputilfirmaoj, hundoj, muzik-grupoj, organizoj ktp.

Gandalf estas prononcata GAN-dalf.

 Vidu ankaŭ 
 Odin

 Eksteraj ligiloj 

 http://www.funfilm.net/upload/imgwsf/200401113782536.jpg  
 http://search.sothebys.com/jsps/live/lot/LotDetail.jsp?&lot_id=4GHDR
 http://www.tolkiensociety.org/news/gandalf-painting.html  
 http://www.telegrafodelsur.com.ar  

Kategorio:Roluloj de La Hobito
Kategorio:Fikciaj sorĉistoj
Kategorio:Roluloj de Silmariliono
Kategorio:Roluloj de La Mastro de l' Ringoj
Kategorio:Fikciaj glavobatalantoj

de:Figuren in Tolkiens Welt#Gandalf
simple:Middle-earth characters#Gandalf